ROZHODNUTIE KOMISIE
z 15. novembra 2007,
ktorým sa ustanovuje výnimka z pravidiel pôvodu ustanovených rozhodnutím Rady 2001/822/ES, pokiaľ ide o niektoré produkty rybolovu dovážané z Falklandských ostrovov
[oznámené pod číslom K(2007) 5393]
(2007/767/ES)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu („rozhodnutie o pridružení zámoria“) (1), a najmä na článok 37 prílohy III k uvedenému rozhodnutiu,
keďže:
(1)
Komisia 7. augusta 2002 prijala rozhodnutie 2002/644/ES (2), ktorým sa ustanovuje výnimka z pojmu „pôvodné výrobky“, aby sa zohľadnila osobitná situácia Falklandských ostrovov vzhľadom na rozličné druhy mrazených rýb číselného znaku KN 0303, rozličné druhy mrazeného rybieho filé číselného znaku KN 0304 a mrazených kalmárov Loligo a kalmárov Illex číselného znaku KN 0307. Platnosť tejto výnimky sa skončila 31. augusta 2007.
(2)
Dňa 31. júla 2007 Falklandské ostrovy požiadali o novú výnimku na päťročné obdobie z pravidiel pôvodu uvedených v prílohe III k rozhodnutiu 2001/822/ES. Táto žiadosť sa vzťahuje na celkové ročné množstvo 16 200 ton mrazených rýb číselného znaku KN 0303, 5 100 ton mrazeného rybieho filé číselného znaku KN 0304, ako aj 57 900 ton mrazených kalmárov Loligo a 47 200 ton mrazených kalmárov Illex číselného znaku KN 0307.
(3)
Falklandské ostrovy založili svoju žiadosť na skutočnosti, že pre mrazené ryby, mrazené rybie filé a kalmáre Loligo je čoraz ťažšie najímať posádky na svoje rybárske plavidlá a spracovateľské lode zo ZKÚ, Spoločenstva alebo štátov AKT. Pokiaľ ide o kalmára Illex, Falklandské ostrovy uviedli, že personál zo ZKÚ, Spoločenstva alebo štátov AKT nemá v súčasnosti všetky požadované rybárske kvalifikácie. Nedostatok personálu zo ZKÚ, Spoločenstva alebo štátov AKT vyplýva najmä z osobitnej geografickej polohy Falklandských ostrovov a nedá sa napraviť zvýšením prítomnosti rybárskych flotíl Spoločenstva vo Falklandskej oblasti.
(4)
Mala by sa povoliť výnimka z pravidiel pôvodu definovaných v prílohe III k rozhodnutiu 2001/822/ES pre výrobky zatriedené do číselného znaku KN 0303 a 0304, kalmáre Loligo číselného znaku KN 0307 49 35 a kalmáre Illex číselného znaku KN 0307 99 11. Výnimka je podľa článku 37 ods. 1 uvedenej prílohy opodstatnená, predovšetkým pokiaľ ide o rozvoj existujúceho miestneho priemyselného odvetvia. Výnimka z článku 3 ods. 2 písm. d) prílohy III poskytne miestnym rybárskym spoločnostiam väčšiu istotu a umožní im investovať do nových činností a trhov. Výnimka povolená v roku 2002 sa využila len vo veľmi malej miere (51 620 ton pre číselný znak KN 0303, 35 320 ton pre číselný znak KN 0304, 52 348 ton pre kalmáre Loligo a 6 720 ton pre kalmáre Illex za obdobie piatich rokov). Preto by sa ďalšia výnimka mala udeliť na nasledujúce celkové ročné množstvá, pri ktorých sa vychádza z celkových ročných množstiev v rámci výnimky z roku 2002, t. j. 12 500 ton pre číselný znak KN 0303, 5 100 ton pre číselný znak KN 0304, 34 600 ton pre kalmáre Loligo číselného znaku KN 0307 49 35 a 31 000 ton pre kalmáre Illex číselného znaku KN 0307 99 11.
(5)
Pokiaľ sa dodržia určité podmienky týkajúce sa množstiev, dohľadu a doby trvania, výnimka nebude mať za následok vážnu ujmu na existujúcom priemysle v Spoločenstve alebo v jednom či vo viacerých členských štátoch.
(6)
V nariadení Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (3), sa určujú pravidlá správy colných kvót. Tieto pravidlá by sa mali uplatňovať mutatis mutandis na správu množstva, na ktoré sa daná výnimky udeľuje.
(7)
Účinnosť rozhodnutia 2001/822/ES sa končí 31. decembra 2011, a preto by sa malo ustanoviť, že výnimka sa bude uplatňovať po 31. decembri 2011 aj naďalej, ak sa prijme nové rozhodnutie týkajúce sa pridružení zámorských krajín a území k Európskemu spoločenstvu alebo ak sa predĺži účinnosť rozhodnutia 2001/822/ES.
(8)
Opatrenia stanovené v tomto rozhodnutí sú v súlade so stanoviskom Výboru pre colný kódex,
PRIJALA TOTO ROZHODNUTIE:
Článok 1
Ako výnimka z prílohy III k rozhodnutiu 2001/822/ES sa produkty rybolovu uvedené v prílohe k tomuto rozhodnutiu, vylovené z mora mimo teritoriálnych vôd, považujú za pôvodné na Falklandských ostrovoch podľa podmienok ustanovených v tomto rozhodnutí.
Článok 2
Výnimka ustanovená v článku 1 sa uplatňuje na ryby vylovené z mora plavidlami alebo rybárskymi spracovateľskými loďami a na ročné množstvá stanovené v prílohe k tomuto rozhodnutiu, ktoré sa dovážajú do Spoločenstva z Falklandských ostrovov od 1. decembra 2007 do 30. novembra 2012.
Plavidlá a rybárske spracovateľské lode uvedené v prvom odseku musia spĺňať kritériá ustanovené v článku 3 ods. 2 prílohy III k rozhodnutiu 2001/822/ES s výnimkou písmena d).
Článok 3
Články 308a, 308b a 308c nariadenia (EHS) č. 2454/93, ktoré sa vzťahujú na správu colných kvót, sa uplatňujú mutatis mutandis na správu množstiev uvedených v prílohe k tomuto rozhodnutiu.
Článok 4
Colné orgány Falklandských ostrovov prijmú nevyhnutné opatrenia na vykonávanie kontrol množstiev vyvezených produktov uvedených v článku 1.
Na tento účel musia všetky osvedčenia, ktoré sa na základe tohto rozhodnutia vydajú, obsahovať odkaz na toto rozhodnutie.
Príslušné orgány Falklandských ostrovov predložia Komisii každé tri mesiace výkaz množstiev, vzhľadom na ktoré boli vydané sprievodné osvedčenia EUR.1 v súlade s týmto rozhodnutím, a poradové čísla týchto osvedčení.
Článok 5
V odseku 7 sprievodných osvedčení EUR.1, ktoré boli vydané na základe tohto rozhodnutia, sa uvádza jedna z týchto poznámok:
-
„Derogation - Decision No …“;
-
„Dérogation - Décision no …“,
v ktorej sa uvádza číslo tohto rozhodnutia.
Článok 6
Toto rozhodnutie sa uplatňuje od 1. decembra 2007 do 30. novembra 2012.
Ak sa po 31. decembri 2011 prijme nový preferenčný režim, ktorým sa nahradí rozhodnutie 2001/822/ES, alebo ak sa platnosť súčasného režimu predĺži, toto rozhodnutie sa bude naďalej uplatňovať až do skončenia platnosti toho nového režimu alebo predĺženého súčasného režimu, ale v každom prípade nie dlhšie ako do 30. novembra 2012.
Článok 7
Toto rozhodnutie je adresované členským štátom.
V Bruseli 15. novembra 2007